ആവിഷ്കാര സ്വാതന്ത്ര്യത്തിന്റെ മറവില് വിശ്വാസത്തെ മുറിവേല്പ്പിക്കരുത്: കെസിവൈഎം മാലോം: ആവിഷ്ക്കാര സ്വാതന്ത്ര്യത്തിന്റെ മറവില് വിവിധ മതവിഭാഗങ്ങളുടെ വിശ്വാസത്തെ മുറിവേല്പ്പിക്കാനുള്ള തത്പരകക്ഷികളുടെ നീക്കത്തെ തടയണമെന്ന് കെസിവൈഎം മാലോം യൂണിറ്റ് ജനറല് ബോഡി യോഗം പ്രമേയത്തിലൂടെ സര്ക്കാരിനോട് ആവശ്യപ്പെട്ടു. വിശ്വാസത്തെ വെല്ലുവിളിച്ചുകൊണ്ട് മന:പൂര്വം അവഹേളിക്കുക എന്ന ഉദ്ദേശ്യത്തോടെ നാദിര്ഷാ സംവിധാനം ചെയ്ത പുതിയ സിനിമകളായ ഈശോ നോട്ട് ഫ്രം ദ് ബൈബിള്, കേശു ഈ വീടിന്റെ നാഥന് എന്നീ പേരുകള് ഉടന് പിന്വലിക്കാന് തയാറാകണം. കേരളത്തിലെ മതസൗഹാര്ദ്ദം തകര്ക്കാനുള്ള ഇത്തരം ഹീനമായ പ്രവൃത്തികള്ക്കെതിരെ ജാഗ്രത പുലര്ത്തണമെന്നും യോഗം ആവശ്യപ്പെട്ടു. ഇടവക വികാരി ഫാ.ജോസഫ് വാരണത്ത് ഉദ്ഘാടനം ചെയ്തു. യൂണിറ്റ് പ്രസിഡന്റ് ജിന്സ് മഴുവഞ്ചേരില് അധ്യക്ഷത വഹിച്ചു. ഫാ. എഡ്വിന് കോയിപ്പുറം, ജോണ്സണ് വെള്ളാപ്പള്ളില്, രമ്യ പഴനിലത്ത്, സിസ്റ്റര് പ്രീതി, ജസ്റ്റിന് മഴുവഞ്ചേരില്, ആജല് തുണ്ടത്തില്, ആന്റണി തുരുത്തിപ്പള്ളി എന്നിവര് പ്രസംഗിച്ചു.